Global Network for Rights and Development

Global Network for Rights and Development (også kjent som GNRD; «Globalt nettverk for rettigheter og utvikling») var en ikke-statlig organisasjon som ble etablert i juni 2008. Dens uttalte målsetning er å arbeide for menneskerettigheter og utvikling.Etter en politiaksjon mot hovedkontoret i Stavanger i mai 2015 siktet Økokrim GNRD og lederen Loai Deeb for hvitvasking og heleri. Organisasjonen ble slått konkurs i 2016.


== GNRDs mål ==
Ifølge GNRDs hjemmeside var organisasjonens mål:

Å bidra til alt relevant samarbeid, etablere kollaborasjon og partnerskap mellom den private og offentlige sektor, i akademiske, tekniske, og politiske sfærer, og å fremme og beskytte menneskerettigheter og utvikling.
Å støtte og beskytte sårbare grupper og individer ved å ta i bruk alle mulige tiltak i vår makt, for å sikre deres velbefinnende og rettigheter til likestilte muligheter.
Å støtte ungdom med diverse programmer og opplæring, og ved å støtte de forskjellige GNRD ungdomsgruppene;
Å lette lidelsen av individer fanget i konflikter, ved å støtte rettferdig mekling når dette trengs, i overensstemmelse med internasjonal lov og FN standard.


== Organisasjon ==
Hovedkontoret til GNRD lå i Stavanger. Organisasjonens fem regionale kontorer lå i Amman, Brussel, Dubai, Genève og Valencia. GNRD ble ledet av Loai Deeb, og hadde i tillegg tre regionale høykommissærer samt en «Goodwillambasadør».


== Aktiviteter i Europaparlamentet ==
GNRD var registrert i EUs åpenhetsregister, har arrangementer og driver lobbyvirksomhet i Europaparlamentet.


== Observatøroppdrag ==
GNRD hadde observert flere internasjonale valg og folkeavstemninger.
GNRD var offisielt godkjent til å observere følgende valg og folkeavstemninger:

Folkeavstemningen om uavhengighet i Sør-Sudan, 14–15. januar 2011
Parlamentsvalg i Jordan, 23. januar 2013
Den egyptiske grunnlovavstemningen, 14–15. januar 2014
Presidentvalget i Algerie, 17. mai 2014;
Presidentvalget i Egypt, 26–27. mai 2014
President- og parlamentsvalget i Tunisia, i oktober, november og desember 2014


== Etterforskning, siktelse og dom ==
Den 27. mai 2015 gikk norsk politi, i samarbeid med Økokrim, til aksjon mot GNRDs hovedkontor i Stavanger. Samme dag ble Loai Deeb arrestert i sitt hjem. Etter dette ble både GNRD og Deeb siktet for hvitvasking og heleri. Deeb ble løslatt etter 48 timer. Økokrim uttalte at de straffbare handlingene dreide seg om «et betydelig beløp». NRK meldte beløpet var på over 100 millioner kroner.Både GNRD og Loai Deeb avviste anklagene. GNRD varslet som følge av politiaksjonen et søksmål mot den norske stat på 6 milliarder kroner, og hevdet organisasjoner i andre land også ville saksøke Norge for rundt 16 milliarder kroner.Deebs advokat sendte 17. juni ut en pressemelding der 174 organisasjoner i Egypt angivelig fordømmer siktelsen. NRK og deres korrespondent i Kairo greide ikke å finne mange av de organisasjonene som sto på listen. Tre organisasjoner NRK greide å spore opp kjente til oppropet og støttet det. Organisasjonen ble slått konkurs i 2016.I januar 2019 fant Stavanger tingrett Loai Deeb skyldig i grov økonomisk kriminalitet, dokumentfalsk og menneskesmugling, og dømte ham til fire og et halvt år ubetinget fengsel og inndragning av 10,9 millioner kroner i tillegg til en rekke eiendeler.


=== Menneskerettighetsindeks ===
GNRD publiserte i 2012 og 2013 en menneskerettighetsindeks der De forente arabiske emirater endte på henholdsvis 12.- og 14.-plass. Organisasjonen mente blant annet ytringsfrihet og kvinners rettigheter ble godt ivaretatt av Emiratene. En talsmann for Human Rights Watch kalte senere rangeringen «åpenbart absurd». Lars Gule karakteriserte plasseringene som «urimelig» og «ikke troverdig».


=== Konvensjon om terrorbekjempelse ===
I februar 2014 lanserte GNRD et forslag til en ny konvensjon om terrorbekjempelse og menneskerettigheter. Lanseringen skjedde på foreningens egen konferanse i Genève. Seniorrådgiver Cecilie Hellestveit ved ILPI uttalte i juni 2015 til NRK at hun trodde GNRD med konvensjonen «[…] ønsker å bevege den internasjonale menneskerettighetsagendaen på en måte som tjener interesser i Gulfen.» Hellestveit var invitert til konferansen i Genève, men valgte å ikke delta.


=== Finansiering og forbindelser til Emiratene ===
Brian Whitaker, tidligere Midtøsten-redaktør i The Guardian, skrev fra september 2014 en rekke innlegg på sin blogg «Al-Bab», der han antydet at GNRD har tette forbindelser med interesser i De forente arabiske emirater.I juni 2015 publiserte Dagens Næringsliv en større artikkel om organisasjonen og skrev at «ingen har så langt klart å finne ut hvem som finansierer GNRD med enorme millionbeløp.» Videre stilte avisen spørsmål ved om finansieringen kommer fra myndighetene i De forente arabiske emirater, og om GNRD kan være et ledd i en PR-kampanje fra disse. Lederen for GNRD, Loai Deeb, uttalte til avisen at finansieringen kom fra tre selskaper i Emiratene, samt foreningens medlemmer. Dagens Næringsliv greide ikke å finne ut hvem som sto bak disse selskapene, annet enn at Deebs bror var pressetalsmann for det ene selskapet. Nestleder i GNRD, Abozer Elmana Elligai, avviste i et intervju med NRK at man har mottatt penger fra offentlige myndigheter, og hevdet organisasjonen blir finansiert av donasjoner fra «privat sektor».


== Referanser ==


== Eksterne lenker ==
Offisielt nettsted 
www.gnrd.net, offisielt nettsted